เลขาธิการคณะกรรมการนโยบายอีอีซี เชื่อ 5 ปี โครงการอีอีซีจะเป็นตัวสะสมการลงทุน-เทคโนโลยีใหม่ ผลักดันประเทศพ้นกับดักรายได้ปานกลาง
นายคณิศ แสงสุพรรณ เลขาธิการคณะกรรมการนโยบายเขตพัฒนาพิเศษภาคตะวันออก กล่าวในงานสัมมนา GAME CHANGER เกมใหม่ เปลี่ยนอนาคต ในหัวข้อ EEC GAME CHANGER เศรษฐกิจการค้าการลงทุนไทย ว่า ปัจจุบันเศรษฐกิจต้องเผชิญกับภาวะความเสี่ยง การเปลี่ยนแปลงของประเทศ และเพื่อให้พ้นกับดักรายได้ปานกลาง ไทยจึงจำเป็นต้องนำเทคโนโลยีเข้ามาพัฒนาประเทศ และมีนโยบายประเทศไทย 4.0 ขึ้นมา ผลักดันให้เกิดโครงการอีอีซีและอุตสาหกรรมเป้าหมาย เพื่อให้เป็นตัวขับเคลื่อนและสร้างรายได้ให้ประเทศ         โดยจากเดิมที่ไทยส่งออกต้องติดลบ และจีดีพีเติบโตได้น้อยเมิ่อมีเทคโนโลยีเข้ามา ทำให้จีดีพีไทยสามารถโตได้เกินร้อยละ 3 เห็นการลงทุนจากเอกชนในไตรมาสแรกปี 2562 เพิ่มขึ้นถึงร้อยละ 4.4 แม้เศรษฐกิจโลกจะเจอกับสงครามการค้าก็ตาม ดังนั้นตามแผน 5 ปีของอีอีซี จะสะสมการลงทุนให้ไทยเองมีการลงทุนในสัดส่วนถึงร้อยละ 10 จากเดิมอยู่ที่เพียงร้อยละ 5 เท่านั้น ซึ่งไทยจะต้องสะสมเทคโนโลยี และยังมีแผนด้านการศึกษาเพื่อเยาวชน สร้างงานใหม่ แผนด้านสิ่งแวดล้อม        อย่างไรก็ตาม โครงการอีอีซีจึงถือเป็น GAME CHANGER ที่ต้องทำอย่างถูกต้อง โดยการสะสมเทคโนโลยี ทำให้คนในพื้นที่ได้รับประโยชน์ และเป็นโมเดลต้นแบบเพื่อขยายไปพื้นที่อื่น